Predkladacia správa

      Spolupráca medzi Slovenskom, Maďarskom a Rakúskom v rámci osobitného trojstranného formátu, ktorý dostal názov Trilaterálna spolupráca, sa začala v roku 1995 prvým pracovným stretnutím predsedov vlád SR, MR a Rakúska v neďalekom Ruste v Burgenlande. Odvtedy sa uskutočnili na najvyššej vládnej úrovni štyri stretnutia. V roku 1996 nasledovali Piešťany, v roku 1997 hostila stretnutie šéfov vlád Viedeň a v roku 1999 Šopron. Ostatné vrcholové stretnutie Trilaterálnej spolupráce sa konalo dňa 10. novembra 2000 v Bojniciach.

      Zámerom tohto regionálneho zoskupenia bolo od jeho vzniku orientovať dovtedajšiu rozvinutú bilaterálnu spoluprácu ešte vo väčšej miere v trojstrannom rozmere, a to najmä v oblasti hospodárskej spolupráce, zahraničnej a bezpečnostnej politiky, vnútornej bezpečnosti, spravodlivosti, kultúry, mládeže a športu. K tomu mali slúžiť aj nové nástroje podnecovania spolupráce, medziiným aj vytvorením piatich expertných skupín, ako aj dôrazom na konkrétne projekty spolupráce. 

      Za týmto účelom vyčleňovala Slovenská republika každoročne v štátnom rozpočte finančné prostriedky na podporu rozvoja trojstranných aktivít. V roku 2001 schválila vláda SR uzneseniami č. 488 z 30. mája 2001 a č. 737 z 15. augusta 2001 realizáciu celkovo 10 trilaterálnych projektov z oblasti sociálnych vecí, jadrovej bezpečnosti, pôdohospodárstva, regionálneho rozvoja, kultúry, školstva a životného prostredia. Súhrnne boli trojstranné projekty v roku 2001 podporené sumou 15 009 284, - Sk. Zostatok v štátnom rozpočte v roku 2001 predstavoval sumu 1 990 716, - Sk. Na použitie tejto sumy finančných prostriedkov z roku 2001 v roku 2002 udelilo Ministerstvo financií SR výnimku z ich časového použitia. 

      V záujme monitorovania prebiehajúcej trojstrannej spolupráce formou projektov podporených zo štátneho rozpočtu  predložilo MZV SR vláde SR informáciu o skutočnej realizácii a stave deviatich projektov trilaterálnej spolupráce podporených zo štátneho rozpočtu v roku 2001 uznesením č. 488/2001. Vláda SR na svojom rokovaní dňa 9. mája 2002 vzala predloženú informáciu na vedomie. Hodnotiaca správa konštatovala, že zrealizované projekty boli dokladom vzájomnej trojstrannej spolupráce susedných krajín. Pridelené finančné prostriedky zo štátneho rozpočtu boli efektívne využité pre rozvoj trojstrannej spolupráce. 

Realizácia schválených projektov vytvorila, resp. posilnila vzájomné väzby medzi zainteresovanými slovenskými, maďarskými a rakúskymi inštitúciami. Zároveň napomohla riešeniu niektorých problémov v SR s využitím poznatkov a skúseností zahraničných partnerov a podporila výmenu odborných skúseností. Tým, že hodnotenie v poradí desiateho projektu schváleného na realizáciu v roku 2001 sa viaže na ukončenie školského roka 2001/2002, bude predložený na zhodnotenie vláde SR na základe jej uznesenia č. 737/2001 do 15. septembra 2002.   

      Pre  rok  2002  je  v  štátnom rozpočte pre podporu  trilaterálnej  spolupráce  vyčlenených 5 mil. Sk,  čo súhrnne s finančnými prostriedkami presunutými z roku  2001 predstavuje  sumu 6 990 716, - Sk. S cieľom ich efektívneho využitia v prospech trojstrannej regionálnej spolupráce predkladá MZV SR návrh na pridelenie finančných prostriedkov zo štátneho rozpočtu pre uvedené projekty v celkovej sume 3 375 545,- Sk. Stretnutie zástupcov zainteresovaných rezortov k posudzovaniu predložených projektov sa uskutočnilo dňa 14. mája 2002 na MZV SR.

      Predkladaný materiál sa opiera o konštatovanie, ktoré MZV SR vyjadrilo v hodnotiacej správe k trilaterálnej spolupráci Slovenska, Maďarska a Rakúska formou projektov za rok 2001. Vzhľadom na narastajúci význam cezhraničnej a regionálnej spolupráce v kontexte začleňovania SR a MR do EÚ obe naše partnerské krajiny presunuli pozornosť na predvstupové nástroje spolupráce (CBC PHARE a INTERREG), v ktorých vidia väčšie premietnutie obsahu spolupráce na projektoch dvojstranného, prípadne trojstranného významu. 

      MZV SR preto reaguje na novú situáciu spojenú s prehodnocovaním priorít u partnerov k trojstrannej spolupráci postavenej na iniciatíve z roku 1995. Kým Slovensko podporuje viac projekty s transfermi do nižšej ako centrálnej úrovne štátnej správy, prípadne nevládnej sféry, Rakúsko a Maďarsko prispieva iba na projekty, ktoré realizujú priamo ústredné orgány štátnej správy. V záujme potreby prispôsobiť nástroje podpory za účasti štátneho rozpočtu SR navrhuje MZV SR využiť pridelené finančné prostriedky na podporu realizácie projektov jednak so zrejmým trilaterálnym účinkom, ako aj na tie projekty, ktoré už boli v rámci trilaterálnej spolupráce podporené, a v súčasnosti sa nachádzajú v záverečnej fáze realizácie. 

      Zvyšné finančné prostriedky alokované v štátnom rozpočte pre trojstrannú spoluprácu SR-MR-RR pre  rok 2002, t. j. suma 3 615 171,- Sk, budú využité na podporu tzv. malých projektov v sume do 300 000,- Sk za slovenskú stranu. Vyčlenené prostriedky by takto  umožnili prispieť finančne na zhruba 12 projektov, pri ktorých bude preukázaný silný trojstranný cezhraničný komponent.  Projekty by mali byť zamerané do oblasti športu, kultúry a pod. a mali by jasne preukázať jednoznačný trojstranný charakter. Dôraz pri posudzovaní a výbere projektov bude kladený na výstupy projektov, ktoré by mali byť prístupné širokej verejnosti a občanom prihraničných regiónov. Do predkladania a realizácie tohto typu projektov by mali byť zainteresované príslušné krajské samosprávy a mesto Bratislava. Za uvedeným účelom vyhlási MZV SR v termíne do 30. júna 2002 kolo predkladania návrhov malých projektov, pričom osloví jednotlivé rezorty a samosprávne orgány krajov Bratislava, Trnava a Nitra. Následne sa uskutoční na MZV SR stretnutie predkladateľov a garantov jednotlivých projektov a zástupcu MF SR k posudzovaniu a výberu malých trilaterálnych projektov predložených na financovanie zo štátneho rozpočtu.

      Pokiaľ ďalší summit šéfov vlád vo formáte SR-MR-RR nedodá iniciatíve nový impluz (v r. 2002 Rakúsko summit organizovať nebude) a vzhľadom na postupné zmeny v prioritách partnerov, MZV SR nevylučuje, že pre rok 2003 sa nebude uchádzať o pridelenie štátnych finančných prostriedkov na podporu trojstranných aktivít. Ďalší postup bude viazaný taktiež na primeraný rozsah spolufinancovania trojstranných projektov zo strany ostatných dvoch partnerov.  

      Navrhované uznesenie vlády SR nemá zvýšený dopad na štátny rozpočet a zároveň nemá dopad na zamestnanosť a životné prostredie.